DOI: 10.14457/tu.the.2016.1632
title: การเปิดรับ การรับรู้ ทัศนคติการมีส่วนร่วมและนำทรัพย์สินทางปัญญาไปใช้ประโยชน์ในประชาชนของกรมทรัพย์สินทางปัญญา

description: การวิจัยเรื่อง “การเปิดรับ การรับรู้ ทัศนคติ การมีส่วนร่วมและนำทรัพย์สินทางปัญญาไปใช้ประโยชน์ในประชาชนของกรมทรัพย์สินทางปัญญา” มีวัตถุประสงค์เพื่อศึกษาการเปิดรับสื่อ การรับรู้ ทัศนคติเกี่ยวกับทรัพย์สินทางปัญญา การมีส่วนร่วมในการแก้ไขปัญหาการละเมิดทรัพย์สินทางปัญญา และการนำทรัพย์สินทางปัญญาไปใช้ประโยชน์ของประชาชนในเขตกรุงเทพมหานคร สำหรับวิธีการศึกษาวิจัยนั้น ผู้วิจัยได้ใช้การศึกษาวิจัยเชิงปริมาณ (Quantitative Research) โดยใช้แบบสอบถามเป็นเครื่องมือในการรวบรวมเก็บข้อมูลจากกลุ่มตัวอย่างที่เป็นประชากรที่อาศัยในเขตกรุงเทพมหานคร อายุตั้งแต่ 15 ปีขึ้นไป จำนวน 400 คน และวิเคราะห์ข้อมูลโดยใช้สถิติเชิงพรรณนาเพื่ออธิบายปัจจัยทางประชากร การเปิดรับ การรับรู้ ทัศนคติที่มีต่อกรมทรัพย์สินทางปัญญา ส่วนการทดสอบสมมติฐานได้ใช้สถิติเชิงอนุมานในการวิเคราะห์ข้อมูลเพื่อทดสอบหาค่าความแตกต่าง หรือความสัมพันธ์ระหว่างตัวแปรต้นและตัวแปรตาม ได้แก่ Independence t-test, F-test ด้วยวิธี One-Way ANOVA และ Pearson Correlation ที่ระดับนัยสำคัญ .05 ซึ่งสามารถสรุปผลการวิเคราะห์ได้ดังนี้คือ กลุ่มตัวอย่างส่วนใหญ่เป็นเพศชาย อายุระหว่าง 35-44 ปี มีระดับการศึกษาสูงสุดคือ ระดับปริญญาตรี ส่วนใหญ่ประกอบอาชีพพนักงานบริษัทเอกชน และมีรายได้ส่วนตัว 40,001 บาทขึ้นไปต่อเดือน สำหรับการเปิดรับข่าวสารในเรื่องทั่วไปจากสื่อต่างๆ พบว่าประชาชนในเขตกรุงเทพมหานครมีการเปิดรับข่าวสารในเรื่องทั่วไปจากสื่อออนไลน์ ได้แก่ Facebook Line Instagram Youtube มากที่สุด รองลงมาคือ สื่อฟรีทีวี สื่อทีวีดิจิตอล สื่อเคเบิลทีวีสื่อป้ายโฆษณากลางแจ้งหรือโปสเตอร์ประชาสัมพันธ์ของกรมทรัพย์สินทางปัญญา สื่อหนังสือพิมพ์ สื่อนิตยสาร/วารสาร สื่อวิทยุกระจายเสียง สื่อวิทยุกระจายเสียง สื่อเว็บไซต์ประชาสัมพันธ์ของกรมทรัพย์สินทางปัญญา ตามลำดับ ส่วนการรู้จักประเภทการคุ้มครองทรัพย์สินทางปัญญาตามประเภทต่างๆ พบว่า ประชาชนในเขตกรุงเทพมหานครรู้จักประเภทการคุ้มครองทรัพย์สินทางปัญญาต่างๆ ในระดับปานกลาง โดยมีการรู้จักเครื่องหมายการค้า คือ ตราสินค้าหรือส่วนหนึ่งของตราสินค้า เพื่อแสดงว่าสินค้าที่ใช้เครื่องหมายของเจ้าของเครื่องหมายการค้านั้น เจ้าของมีสิทธิตามกฎหมายเพียงผู้เดียวมากที่สุด และรู้จักสินค้าสิ่งบ่งชี้ทางภูมิศาสตร์หรือสินค้า GI คือ ชุมชนได้อาศัยลักษณะเฉพาะที่มีอยู่ในแหล่งภูมิศาสตร์ตามธรรมชาติ หรือวัตถุดิบเฉพาะในพื้นที่ มาใช้ประโยชน์ในการผลิตสินค้าในท้องถิ่นของตนขึ้นมา ทำให้ได้ผลิตภัณฑ์ที่มีคุณลักษณะพิเศษที่มาจากพื้นที่ดังกล่าว อาทิ ส้มโอทับทิมสยาม จังหวัดนครศรีธรรมราช น้อยที่สุด การรับรู้เกี่ยวกับการคุ้มครองทรัพย์สินทางปัญญาจากการประชาสัมพันธ์ พบว่า ประชาชนในเขตกรุงเทพมหานครรับรู้เกี่ยวกับการคุ้มครองทรัพย์สินทางปัญญาจากการประชาสัมพันธ์ระดับปานกลาง โดยมีการรับรู้เกี่ยวกับการละเมิดลิขสิทธ์ คือ สิทธิแต่เพียงผู้เดียวที่จะกระทำการใดๆ เกี่ยวกับงานที่ผู้สร้างสรรค์ได้ริเริ่มโดยไม่ลอกเลียนงานของผู้อื่น โดยงานที่สร้างสรรค์ต้องเป็นงานตามประเภทที่กฎหมายลิขสิทธิ์ให้คุ้มครอง โดยผู้สร้างสรรค์จะได้รับความคุ้มครองทันทีที่สร้างสรรค์โดยไม่ต้องจดทะเบียนมากที่สุด ส่วนทางด้านทัศนคติในการดำเนินงานของกรมทรัพย์สินทางปัญญา พบว่า ประชาชนในกรุงเทพมหานครมีทัศนคติเกี่ยวกับการดำเนินงานของกรมทรัพย์สินทางปัญญาในฐานะเป็นองค์กรหลักในการคุ้มครองสิทธิในทรัพย์สินทางปัญญามากที่สุดและมีทัศนคติเชิงบวกต่อการดำเนินงานของกรมทรัพย์สินทางปัญญา การมีส่วนร่วมในการแก้ปัญหาการละเมิดทรัพย์สินทางปัญญา พบว่า มีการเข้าร่วมกิจกรรมรณรงค์แก้ไขปัญหาการละเมิดทรัพย์สินทางปัญญาต่างๆ มากที่สุด และสำหรับการนำทรัพย์สินทางปัญญาไปใช้ประโยชน์ พบว่า ประชาชนในกรุงเทพมีการนำทรัพย์สินทางปัญญาไปใช้ประโยชน์ช่วยเพิ่มมูลค่าสินค้าหรือองค์กรมากที่สุด สำหรับการทดสอบสมมติฐานพบว่า ลักษณะประชากร ได้แก่ เพศ อายุ อาชีพ ที่แตกต่างกันจะทำให้มีการเปิดรับ การรับรู้ ทัศนคติ การมีส่วนร่วมและนำไปใช้ประโยชน์เกี่ยวกับกรมทรัพย์สินทางปัญญาของประชาชนในเขตกรุงเทพมหานครไม่แตกต่างกัน